คลังเอาจริงเร่งออกเหรียญ 2 บาท
ประชาไท -- 31 พ.ค.2548 -- กรมธนารักษ์ กระทรวงการคลัง เตรียมออกใช้เหรียญกษาปณ์ ชนิดราคา 2 บาท โดยจะนำเข้าสู่ระบบอีกไม่นานนี้ เพื่อเพิ่มทางเลือกการใช้เหรียญ ซึ่งจะสามารถนำมาใช้ได้ตามเครื่องหยอดเหรียญปกติ คณะรัฐมนตรีมีมติอนุมัติให้กระทรวงการคลังจัดทำและนำออกใช้เหรียญกษาปณ์หมุนเวียน ชนิดราคา 2 บาท เพิ่มเติมในระบบเศรษฐกิจ ซึ่งจะมีค่าใช้จ่ายโครงการปีแรกประมาณ 500 ล้านบาท ทั้งนี้ กรมธนารักษ์จะประสานกับสำนักราชเลขาธิการ เพื่อขอให้นำความกราบบังคมทูลขอพระราชทานบรมราชานุญาตรูปแบบและคำบรรยายลวดลายของเหรียญกษาปณ์ดังกล่าว ก่อนดำเนินการขอออกกฎกระทรวงต่อไป ขณะเดียวกัน กระทรวงการคลังรายงานว่า กรมธนารักษ์ได้ร่วมกับสถาบันวิจัยนโยบายเศรษฐกิจการคลังและศูนย์เทคโนโลยีโลหะและวัสดุแห่งชาติ (MTEC) สำนักงานพัฒนาวิทยาศาสตร์และเทคโนโลยีแห่งชาติ (สวทช.) ศึกษาโครงสร้างเหรียญกษาปณ์ชุดใหม่ที่เหมาะสม โดยคำนึงถึงปัจจัยต่างๆ ที่เกี่ยวข้องกับการจัดทำรวมถึงการนำออกใช้เหรียญกษาปณ์ด้วย ทั้งนี้ ในระยะสั้นควรผลิตเหรียญกษาปณ์หมุนเวียนชนิดราคา 2 บาท จะเพิ่มเติมเข้ามาในระบบ ซึ่งขณะนี้มีการใช้เหรียญชนิดราคา 1 บาท มากที่สุดถึงร้อยละ 56.10 ของเหรียญกษาปณ์ทั้งหมด จึงเห็นควรนำเหรียญ 2 บาทมาใช้ตามหลักทฤษฎีอนุกรมเหรียญ(Binary System) กล่าวคือ หลักทฤษดีดังกล่าวกำหนดว่า ชนิดของเงินตราควรจะมีมูลค่าสูงขึ้นเป็น 2 เท่า เพื่อไม่ให้เหรียญกษาปณ์ชนิดราคา 1 บาท มีจำนวนมากเกินไปในระบบ ซึ่งจะทำให้เกิดความสมดุลในการหมุนเวียนการใช้เหรียญกษาปณ์มากขึ้น รวมทั้งเป็นการเพิ่มทางเลือกในการใช้เหรียญ และการขาดทุนของราคาต้นทุนโลหะที่มีแนวโน้มสูงขึ้นอย่างต่อเนื่อง สำหรับรูปแบบเหรียญกษาปณ์ ราคา 2 บาท ที่จะนำออกมาใช้นี้ ด้านหน้าเป็นพระบรมรูปพระบาทสมเด็จพระเจ้าอยู่หัวภูมิพลอดุลยเดช ส่วนด้านหลังเป็นรูปพระบรมบรรพต วัดสระเกศ ราชวรมหาวิหาร ซึ่งหน่วยงานต่างๆ มีความเห็นชอบ รวมทั้งได้นำเหรียญดังกล่าวทดสอบแล้วปรากฏว่าสามารถใช้ได้ปกติกับเครื่องหยอดเหรียญทั่วไป 
ประชาไท -- 31 พ.ค.2548 -- กรมธนารักษ์ กระทรวงการคลัง เตรียมออกใช้เหรียญกษาปณ์ ชนิดราคา 2 บาท โดยจะนำเข้าสู่ระบบอีกไม่นานนี้ เพื่อเพิ่มทางเลือกการใช้เหรียญ